Inger Støjberg (V), 2013-04-12:
I Venstre tager vi afstand fra alle former for ekstremisme; det gælder islamistisk ekstremisme såvel som alle andre former.
Der er vel efterhånden ingen grænser for, hvad vi står model til i Danmark.
F.eks. stod gruppen, der kalder sig Kaldet til Islam, sidste år på Kongens Nytorv og råbte »Danmark i helvede«, ligesom de hånede de faldne danske soldater.
Det er jo intet mindre end grotesk, at mennesker, som vi har åbnet vores grænser for, og som vi har rakt hånden frem til, sviner Danmark og det danske demokrati til, alt imens de udnytter selv samme frihedsrettigheder, som er blevet dem givet.
Grundlæggende kan det jo være svært at begribe, at disse mennesker overhovedet vil bo i Danmark; at de ikke rejser til et land, hvor deres holdninger bliver delt – lande, der desværre findes alt for mange af.
Så til alle jer islamister, der konstant modarbejder, er utilfredse, vil have sharialov indført, opfordrer til at drage i hellig krig, nedgør vore værdier og flag og måde at leve på, vil jeg sige: Find dog et andet sted at bo og leve; der er ingen, der holder på jer, der er ingen, der tvinger jer til at blive her.
I har ingenting at gøre her, I hører ganske enkelt ikke til i Danmark.
Bekæmpelse af ekstremisme handler jo bl.a. om at gøre op med, hvem der vil og hvem der ikke vil Danmark.
Bekæmpelse af ekstreme islamiske miljøer kræver, at der bliver sat konsekvent ind over for disse grupper.
Og hvis ekstremister kan udvises, skal de udvises.
Men det handler i høj grad også om at forebygge, at unge mennesker i fremtiden falder i hænderne på de her ekstreme grupper – og her er integration nøgleordet.
Derfor skal integrationsindsatsen tilbage på skinnerne – en integrationsindsats, som den borgerlige regering brugte 10 år på at opbygge, og som den nuværende regering er i færd med at rive fra hinanden igen.
De initiativer har regeringen nu afskaffet.
Integrationsudfordringen er jo selvfølgelig ikke alene løst med en uddannelse og et arbejde.
En undersøgelse fra 2009 viser, at muslimer i Danmark også har brug for en værdimæssig integration.
Over halvdelen af de adspurgte muslimer svarede, at det bør være forbudt at kritisere religion, at ytringsfrihed i visse tilfælde skal indskrænkes, og en femtedel mente, at der bør indføres sharialov i Danmark.
Sådanne holdninger udfordrer grundlæggende danske værdier og demokratiske frihedsrettigheder og bærer kimen til ekstremisme.
Derfor handler integrationsindsatsen i lige så høj grad om at bekæmpe parallelsamfund, hvor sådanne trives.
Hertil er uddannelse og beskæftigelse selvfølgelig et oplagt middel, men det handler også om, at muslimer i større grad skal deltage i det lokale foreningsliv, hvor man får et godt og bredt kendskab til dansk samfund og kultur.
I Venstre byder vi udlændinge velkommen, men til gengæld forlanger vi også, at de udlændinge, som kommer til Danmark, også vil Danmark.
Jeg skal på vegne af Venstre, Det Konservative Folkeparti og Liberal Alliance fremsætte følgende forslag til vedtagelse:
Forslag til vedtagelse »Folketinget konstaterer, at der er store udfordringer med ekstreme muslimske grupperinger i Danmark.
Folketinget finder det dybt problematisk med ekstreme antidemokratiske kræfter i Danmark.
Som samfund skal vi vise, at vi ikke tolererer sådanne kræfter.